Едвард III, који се до тада држао по страни, почео је активно подржавати Бејлиола. 19. јула 1333. године Едвард је нанео Шкотима тежак пораз код Хелидон Хила. Бејлиол је још једном завладао Шкотском, али овога пута као вазал енглеског краља. Југозападни део Шкотске припојен је Енглеској. Едвард III продро је 1335. године у Перт, а 1336. године у Инвернес. Због Стогодишњег рата отежано је даље вођење рата у Шкотској. Протерани Дејвид II Брус заузео је 1339. године Перт, а 1341. године Единбург. При поновном упаду у Енглеску, Дејвид је потучен код Невилс Кроса (17. октобар 1346.) и пао у енглеско ропство. Пуштен је тек 1357. године пошто је признао Едварда за господара.